b'\n_START_ARTICLE_\nIoan Evanghelistul\n_START_SECTION_\nBiografie\n_START_PARAGRAPH_\nIoan a fost un pescar dintr-un sat de pe malul nordic al lacului Genesareth (Palestina, azi Israel). P\xc4\x83rin\xc8\x9bii lui ar fi fost Zebedeus \xc8\x99i Maria-Salomeea. A fost - potrivit tradi\xc8\x9biei - fratele mai mic al apostolului Iacob cel B\xc4\x83tr\xc3\xa2n. _NEWLINE_Iisus i-a numit pe ace\xc8\x99ti doi fra\xc8\x9bi - \xe2\x80\x9eboanerges\xe2\x80\x9d (\xe2\x80\x9efii tunetului\xe2\x80\x9d), probabil pentru c\xc4\x83 f\xc4\x83ceau parte din grupa revolu\xc8\x9bionar-antiroman\xc4\x83 a Zelo\xc8\x9bilor. _NEWLINE_Denumit \xc3\xaen Evanghelia dup\xc4\x83 Ioan \xe2\x80\x9eapostolul cel mult iubit de Iisus\xe2\x80\x9d, martor ocular al crucific\xc4\x83rii lui Iisus. Ar fi \xc3\xaentreprins mai multe c\xc4\x83l\xc4\x83torii misionare \xc3\xaen Asia Mic\xc4\x83. Legendele sus\xc8\x9bin c\xc4\x83 a refuzat s\xc4\x83 aduc\xc4\x83 ofranda cuvenit\xc4\x83 \xc3\xaen templul roman al zei\xc8\x9bei Artemis din Efes (azi \xc3\xaen Turcia) \xc3\xaen timpul persecu\xc8\x9biilor anticre\xc8\x99tine ale lui Domi\xc8\x9bian (81-96 d.C.), fapt pentru care ar fi fost arestat \xc8\x99i dus la Roma, unde ar fi fost supus la chinuri, prin scufundare \xc3\xaentr-un vas cu ulei fierbinte, l\xc3\xa2ng\xc4\x83 Porta Latina (pe acel loc s-a construit apoi Biserica \xe2\x80\x9eOratorio di San Giovanni in Oleo\xe2\x80\x9d). Exilat pe insula Patmos (Grecia), ar fi scris Apocalipsa lui Ioan \xc3\xaen anul 95 d.Cr., iar dup\xc4\x83 moartea \xc3\xaemp\xc4\x83ratului Domi\xc8\x9bian (96 d.C.) s-ar fi \xc3\xaentors la Efes, scriindu-\xc8\x99i Evanghelia \xc3\xaen jurul anului 100 d.Cr. _NEWLINE_A adormit \xc3\xaen Domnul la v\xc3\xa2rst\xc4\x83 foarte \xc3\xaenaintat\xc4\x83 (88 ani).\n_START_SECTION_\nDubii patristice\n_START_PARAGRAPH_\nIustin Martirul (c. 100-165 AD) care-l cuno\xc8\x99tea pe Policarp de Smirna, \xc3\xaenv\xc4\x83\xc8\x9b\xc4\x83cel al lui Ioan, face o posibil\xc4\x83 aluzie la Apocalips\xc4\x83, \xc8\x99i-l crediteaz\xc4\x83 pe Ioan ca autor al ei. Ireneu de Lyon (c. 115-202) ia asta drept fapt. La sf\xc3\xa2r\xc8\x99itul secolului al II-lea, este acceptat\xc4\x83 \xc3\xaen Antiohia de c\xc4\x83tre Theophilus (decedat c. 183), iar \xc3\xaen Africa de Tertulian (c. 160-220). La \xc3\xaenceputul secolului al III-lea ea este adoptat\xc4\x83 de Clement din Alexandria \xc8\x99i de c\xc4\x83tre Origene din Alexandria \xc8\x99i mai t\xc3\xa2rziu de Methodius, Ciprian, Lactan\xc8\x9bius, Dionisie din Alexandria, iar \xc3\xaen secolul al V-lea de c\xc4\x83tre Quodvultdeus. Eusebiu din Cezareea (ca. 263\xe2\x80\x93339) era \xc3\xaenclinat s\xc4\x83 considere Apocalipsa \xc3\xaempreun\xc4\x83 cu c\xc4\x83r\xc8\x9bile acceptate, dar a trecut-o de asemenea \xc3\xaen Antilegomena. Ieronim (347-420) o considera drept carte de m\xc3\xa2na a doua. Cele mai multe canoane o includeau, dar unele, \xc3\xaen special din Biserica R\xc4\x83s\xc4\x83ritean\xc4\x83, o respingeau. Nu este inclus\xc4\x83 \xc3\xaen Peshitta (un Nou Testament timpuriu \xc3\xaen aramaic\xc4\x83)._NEWLINE_Autorul Apocalipsei se nume\xc8\x99te pe sine \xe2\x80\x9eIoan\xe2\x80\x9d, astfel c\xc4\x83 aceast\xc4\x83 carte a fost \xc3\xaen mod tradi\xc8\x9bional atribuit\xc4\x83 apostolului Ioan. Referiri la scrierea ei de c\xc4\x83tre apostol se afl\xc4\x83 \xc3\xaenc\xc4\x83 de la Iustin Martirul, \xc3\xaen al s\xc4\x83u Dialog cu Trypho. Alte m\xc4\x83rturii timpurii sunt de la Ireneu de Lyon, Clement din Alexandria, Tertulian, Ciprian de Cartagina \xc8\x99i Ipolit de Roma. Totu\xc8\x99i, aceast\xc4\x83 identificare a fost negat\xc4\x83 de al\xc8\x9bi P\xc4\x83rin\xc8\x9bi ai Bisericii, incluz\xc3\xa2ndu-i Dionisie de Alexandria, Eusebiu din Cezareea, Chiril din Ierusalim, Grigore de Nazianz \xc8\x99i Ioan Gur\xc4\x83 de Aur. Apocrifonul lui Ioan afirm\xc4\x83 c\xc4\x83 Ioan a scris at\xc3\xa2t Apocrifonul c\xc3\xa2t \xc8\x99i Apocalipsa. Donald Guthrie scria c\xc4\x83 dovezile oferite de P\xc4\x83rin\xc8\x9bii Bisericii sus\xc8\x9bin identificarea autorului c\xc4\x83r\xc8\x9bii cu apostolul Ioan._NEWLINE_Conform lui Epifanie de Salamina, un anume Caius din Roma credea c\xc4\x83 Cerinthus, un gnostic, era autorul Apocalipsei lui Ioan._NEWLINE_\xc3\x8en secolul al treilea episcopul Dionisie din Alexandria respingea ideea c\xc4\x83 ea ar fi fost scris\xc4\x83 de un apostol, dar accepta cartea drept canonic\xc4\x83. Dionisie credea c\xc4\x83 autorul era un al b\xc4\x83rbat numit Ioan, \xc8\x99i anume prezbiterul Ioan, \xc3\xaenv\xc4\x83\xc8\x9b\xc4\x83torul lui Papias, episcop de Hierapolis. Eusebiu din Cezareea a c\xc4\x83zut mai t\xc3\xa2rziu de acord cu Dionisie. Deoarece persoana autorului era una din considerentele necesare pentru canonizarea c\xc4\x83r\xc8\x9bii, mai mul\xc8\x9bi P\xc4\x83rin\xc8\x9bi ai Bisericii \xc8\x99i Conciliul de la Laodicea au respins autoritatea Apocalipsei.\n_START_SECTION_\nBretschneider\n_START_PARAGRAPH_\nNoua epoc\xc4\x83 a cercet\xc4\x83rilor critice ale acestor opere a \xc3\xaenceput cu opera lui K.G. Bretschneider din 1820 asupra autorului Evangheliei dup\xc4\x83 Ioan. Bretschneider a pus la \xc3\xaendoial\xc4\x83 ideea c\xc4\x83 autorul Evangheliei ar fi fost un apostol, \xc8\x99i chiar a men\xc8\x9bionat c\xc4\x83 \xc3\xaen baza st\xc4\x83p\xc3\xa2nirii \xc8\x99ubrede a topografiei, autorul nu putea proveni din Palestina. El a argumentat c\xc4\x83 \xc3\xaen\xc8\x9belesul \xc8\x99i natura lui Isus prezentate \xc3\xaen Evanghelia dup\xc4\x83 Ioan erau foarte diferite de cele din evangheliile sinoptice, astfel autorul nefiind un martor direct al evenimentelor relatate. Bretschneider se referea la un caracter apologetic al lui Ioan, caracter care indic\xc4\x83 o dat\xc4\x83 ulterioar\xc4\x83 a scrierii. Cercet\xc4\x83tori cum ar fi Wellhausen, Wendt \xc8\x99i Spitta au argumentat c\xc4\x83 a patra evanghelie este un Grundschrift adic\xc4\x83 \xe2\x80\x9e... o oper\xc4\x83 care a suferit interpol\xc4\x83ri \xc3\xaenainte de a ajunge la forma ei canonic\xc4\x83; ea forma o unitate la modul cum era pe atunci.\xe2\x80\x9d_NEWLINE_F.C. Baur (1792\xe2\x80\x931860) a avansat ideea c\xc4\x83 evanghelia era pur \xc8\x99i simplu o lucrare de sintez\xc4\x83 a tezei \xc8\x99i antitezei pe model hegelian \xe2\x80\x94 sintez\xc4\x83 \xc3\xaentre teza iudeo-cre\xc8\x99tin\xc4\x83t\xc4\x83\xc8\x9bii (reprezentat\xc4\x83 de Petru) \xc8\x99i antiteza cre\xc8\x99tin\xc4\x83t\xc4\x83\xc8\x9bii neamurilor (reprezentat\xc4\x83 de c\xc4\x83tre Pavel). El cita de asemenea din epistolele ioanine o sintez\xc4\x83 a for\xc8\x9belor dualiste din gnosticism. Ca atare, el a atribuit anul 170 scrierii acestei evanghelii.\n_START_SECTION_\nCritica timpurie\n_START_PARAGRAPH_\nPrimul martor sigur al teologiei ioanine dintre p\xc4\x83rin\xc8\x9bii bisericii a fost Sf. Ignatie din Antiohia, a c\xc4\x83rui Epistol\xc4\x83 c\xc4\x83tre Filipeni era fondat\xc4\x83 pe Ioan 3:8 \xc8\x99i f\xc4\x83cea aluzie la Ioan 10:7-9 \xc8\x99i Ioan 14:6. Aceasta ar indica faptul c\xc4\x83 evanghelia era cunoscut\xc4\x83 \xc3\xaen Antiohia \xc3\xaenainte de moartea lui Ignatie (probabil 107). Policarp de Smirna (cca. 80-167) citeaz\xc4\x83 din epistolele lui Ioan, la fel ca Iustin Martirul \xc8\x99i Filozoful (cca. 100-165)._NEWLINE_Cea mai veche m\xc4\x83rturie despre autor era cea a lui Papias, p\xc4\x83strat\xc4\x83 \xc3\xaen citate fragmentare \xc3\xaen istoria bisericii a lui Eusebiu din Cezareea. Acest text este prin urmare mai degrab\xc4\x83 obscur. Eusebiu afirm\xc4\x83 c\xc4\x83 trebuie f\xc4\x83cut\xc4\x83 distinc\xc8\x9bie \xc3\xaentre doi Ioani diferi\xc8\x9bi, Apostolul Ioan \xc8\x99i Prezbiterul Ioan, atribuind evanghelia apostolului iar Apocalipsa prezbiterului._NEWLINE_M\xc4\x83rturia lui Ireneu de Lyon bazat\xc4\x83 pe Papias reprezint\xc4\x83 tradi\xc8\x9bia din Efes, \xc3\xaen care se zice c\xc4\x83 ar fi tr\xc4\x83it Apostolul Ioan. Ireneu era discipol al lui Policarp, deci la a doua genera\xc8\x9bie dup\xc4\x83 apostol. Conform multor cercet\xc4\x83tori, el afirm\xc4\x83 lipsit de echivoc c\xc4\x83 apostolul este autorul evangheliei. (Al\xc8\x9bi cercet\xc4\x83tori observ\xc4\x83 c\xc4\x83 Ireneu se refer\xc4\x83 totu\xc8\x99i constant la autorul evangheliei \xc8\x99i la cel al Apocalipsei ca \xe2\x80\x9ediscipolul Domnului\xe2\x80\x9d, \xc3\xaen timp ce la al\xc8\x9bii se refer\xc4\x83 ca \xe2\x80\x9eapostoli\xe2\x80\x9d. Astfel Ireneu pare a face diferen\xc8\x9b\xc4\x83 \xc3\xaentre Ioan, autorul celei de a patra evanghelii \xc8\x99i Apostolul Ioan.) Koester refuz\xc4\x83 referirea lui Ignatie de Antiohia ca referitoare la evanghelie \xc8\x99i \xc3\xael citeaz\xc4\x83 pe Ireneu ca fiind primul care a f\xc4\x83cut uz de ea._NEWLINE_Papirusul P52 (Biblioteca Ryland), datat \xc3\xaen mod obi\xc8\x99nuit \xc3\xaen jur de 125, sugereaz\xc4\x83 c\xc4\x83 textul Evangheliei dup\xc4\x83 Ioan s-a r\xc4\x83sp\xc3\xa2ndit rapid prin Egipt. Fa\xc8\x9ba fragmentului con\xc8\x9bine r\xc3\xa2nduri din Evanghelia dup\xc4\x83 Ioan 18:31-33, \xc3\xaen greac\xc4\x83, iar spatele ei con\xc8\x9bine r\xc3\xa2nduri din versetele 37-38. Clement din Alexandria (cca. 150-211) mentioneaz\xc4\x83 activitatea misionar\xc4\x83 a Apostolului Ioan \xc3\xaen Asia Mic\xc4\x83 \xc8\x99i continu\xc4\x83 \xe2\x80\x9eIar Ioan, ultimul, v\xc4\x83z\xc3\xa2nd c\xc4\x83 \xc3\xaen evanghelii s-au discutat lucruri trupe\xc8\x99ti, sus\xc8\x9binut de discipolii lui \xc8\x99i inspirat de Duhul Sf\xc3\xa2nt a scris o evanghelie spiritual\xc4\x83.\xe2\x80\x9d Origene (185\xe2\x80\x93cca. 254) a r\xc4\x83spuns la \xc3\xaentrebarea de ce Ioan a plasat la \xc3\xaenceput cur\xc4\x83\xc8\x9barea Templului de comercian\xc8\x9bi, mai degrab\xc4\x83 dec\xc3\xa2t la sf\xc3\xa2r\xc8\x99it \xe2\x80\x9eIoan nu spune mereu adev\xc4\x83rul \xc3\xaen mod literal, ci doar spiritual.\xe2\x80\x9d \xc3\x8en Alexandria, faptul c\xc4\x83 Ioan era autorul evangheliei nu a fost niciodat\xc4\x83 pus sub semnul \xc3\xaentreb\xc4\x83rii. Bruce Metzger afirma \xe2\x80\x9ePutem g\xc4\x83si \xc3\xaen opera lui Clement citate ale tuturor c\xc4\x83r\xc8\x9bilor din Noul Testament cu excep\xc8\x9bia lui Filimon, Iacob, 2 Petru \xc8\x99i 2 \xc8\x99i 3 Ioan.\xe2\x80\x9d_NEWLINE_Roma a fost sediul singurei respingeri timpurii a celei de a patra evanghelii. Adversarii montanismului au fost r\xc4\x83spunz\xc4\x83tori pentru asta. Ireneu afirm\xc4\x83 c\xc4\x83 aceste persoane au \xc3\xaencercat s\xc4\x83 suprime \xc3\xaenv\xc4\x83\xc8\x9b\xc4\x83tura despre Duhul Sf\xc3\xa2nt pentru a distruge montanismul, prin urmare ei au negat ideea c\xc4\x83 Apostolul Ioan ar fi autorul evangheliei \xc8\x99i autoritatea ei. Mai t\xc3\xa2rziu, Epifanie de Salamina a denumit acest grup, care consta din adep\xc8\x9bii preotului Caius, drept Alogi, un joc de cuvinte \xc3\xaentre \xe2\x80\x9ef\xc4\x83r\xc4\x83 Cuv\xc3\xa2nt\xe2\x80\x9d \xc8\x99i \xe2\x80\x9ef\xc4\x83r\xc4\x83 ra\xc8\x9biune\xe2\x80\x9d.\n_START_SECTION_\nCritica modern\xc4\x83\n_START_PARAGRAPH_\nCritica modern\xc4\x83 poate fi \xc3\xaemp\xc4\x83r\xc8\x9bit\xc4\x83 \xc3\xaen trei mari sec\xc8\x9biuni: (1) fundamentele, de la Bauer la Braun (1934\xe2\x80\x931935), (2) apogeul, de la Schnackenburg la Koester (1959\xe2\x80\x9360), (3) suprema\xc8\x9bia \xc8\x99ubred\xc4\x83, de la Hengel la Hangel (1989\xe2\x80\x932000)._NEWLINE_Walter Bauer a deschis dezbaterile moderne asupra lui Ioan cu cartea sa Rechtgl\xc3\xa4ubigkeit und Ketzerei im \xc3\xa4ltesten Christentum. Teza lui Bauer este c\xc4\x83 \xe2\x80\x9eereticii erau probabil mai numero\xc8\x99i dec\xc3\xa2t ortodoc\xc8\x99ii\xe2\x80\x9d \xc3\xaen cre\xc8\x99tinismul timpuriu iar ortodoxia nu era at\xc3\xa2t strict definit\xc4\x83 ca \xc3\xaen ziua de azi.  El era \xe2\x80\x9eera convins c\xc4\x83 niciunul dintre P\xc4\x83rin\xc8\x9bii Apostolici nu s-a bazat pe autoritatea celei de-a patra evanghelii. Gnosticii, marcioni\xc8\x9bii \xc8\x99i montani\xc8\x99tii erau cei care au folosit-o la \xc3\xaenceput, ei fiind cei care au introdus-o \xc3\xaen comunitatea cre\xc8\x99tin\xc4\x83.\xe2\x80\x9d_NEWLINE_J.N. Sanders, care a scris The Fourth Gospel in the Early Church, a examinat \xe2\x80\x9ea\xc8\x99a-zisele paralele ale lui Ioan cu Ignatie din Antiohia, Policarp de Smirna, Barnabas \xc8\x99i Epistola c\xc4\x83tre Diognetus, conchiz\xc3\xa2nd c\xc4\x83 nu exist\xc4\x83 urme sigure ale influen\xc8\x9bei celei de-a patra evanghelii la P\xc4\x83rin\xc8\x9bii Apostolici.\xe2\x80\x9d Sanders a argumentat c\xc4\x83 aceast\xc4\x83 carte a fost scris\xc4\x83 \xc3\xaen Alexandria._NEWLINE_Evanghelia dup\xc4\x83 Ioan afirm\xc4\x83 explicit c\xc4\x83 textul ei a fost scris de \xe2\x80\x9ediscipolul iubit de Isus\xe2\x80\x9d, deci multe eforturi au fost depuse pentru a determina cine a fost aceast\xc4\x83 persoan\xc4\x83. \xc3\x8en mod tradi\xc8\x9bional el este identificat cu Apostolul Ioan, deoarece \xc3\xaen caz contrar unul din cei mai importan\xc8\x9bi apostoli din celelalte evanghelii ar lipsi complet din a patra evanghelie. Totu\xc8\x99i, cercet\xc4\x83torii critici au propus alte posibilit\xc4\x83\xc8\x9bi._NEWLINE_Filson, Sanders, Vernard Eller, Rudolf Steiner \xc8\x99i Ben Witherington sugereaz\xc4\x83 c\xc4\x83 era vorba de Laz\xc4\x83r, deoarece Ioan 11:3 \xc8\x99i Ioan 11:36 indic\xc4\x83 precis c\xc4\x83 Isus \xc3\xael \xe2\x80\x9eiubea\xe2\x80\x9d pe acesta, iar asta ar fi posibil implicat \xc8\x99i de Evanghelia secret\xc4\x83 dup\xc4\x83 Marcu. Keener observ\xc4\x83 c\xc4\x83 \xe2\x80\x9eLaz\xc4\x83r din Betania ar fi avut mai mult acces \xc3\xaen casa Marelui Preot  (dac\xc4\x83 discipolul din 18:15-16 este discipolul cel iubit, ceea ce este nesigur); sinopticii s-ar putea s\xc4\x83-l fi omis pe Laz\xc4\x83r pentru a-l proteja tocmai din pricina pozi\xc8\x9biei sale.\xe2\x80\x9d Asta s-ar potrivi bine cu interesul autorului \xc3\xaen activitatea lui Isus din Iudeea._NEWLINE_Parker a sugerat c\xc4\x83 acest discipol ar fi putut fi Ioan Marcu; totu\xc8\x99i Faptele Apostolilor indic\xc4\x83 faptul c\xc4\x83 Ioan Marcu era foarte t\xc3\xa2n\xc4\x83r \xc8\x99i s-a al\xc4\x83turat t\xc3\xa2rziu discipolilor. J. Colson a sugerat c\xc4\x83 \xe2\x80\x9eIoan\xe2\x80\x9d era preot \xc3\xaen Ierusalim, explic\xc3\xa2nd presupusa mentalitate preo\xc8\x9beasc\xc4\x83 din a patra evanghelie. R.\xc2\xa0Schnackenburg a sugerat c\xc4\x83 \xe2\x80\x9eIoan\xe2\x80\x9d ar fi fost un locuitor altfel necunoscut al Ierusalimului care f\xc4\x83cea parte din cercul de prieteni ai lui Isus. Evanghelia dup\xc4\x83 Filip \xc8\x99i Evanghelia Mariei o identific\xc4\x83 pe Maria Magdalena drept discipolul iubit de Isus, o posibilitate care a fost analizat\xc4\x83 de Esther de Boer \xc8\x99i f\xc4\x83cut\xc4\x83 faimoas\xc4\x83 \xc3\xaen imaginarul roman Codul lui Da Vinci. \xc3\x8en sf\xc3\xa2r\xc8\x99it, c\xc3\xa2\xc8\x9biva autori, cum ar fi Loisy, Bultmann \xc8\x99i Hans-Martin Schenke, v\xc4\x83d \xe2\x80\x9ediscipolul cel iubit\xe2\x80\x9d drept o crea\xc8\x9bie pur simbolic\xc4\x83, un pseudonim idealizat pentru grupul de autori ai evangheliei._NEWLINE_Cercet\xc4\x83toarea gnosticismului Elaine Pagels merge \xc8\x99i mai departe, afirm\xc3\xa2nd c\xc4\x83 \xc3\xaensu\xc8\x99i autorul evangheliei era un gnostic, cit\xc3\xa2nd pentru asta similarit\xc4\x83\xc8\x9bi cu Evanghelia dup\xc4\x83 Toma \xc8\x99i cu Evanghelia dup\xc4\x83 Filip. Trebuie observat c\xc4\x83 primul comentariu al Evangheliei dup\xc4\x83 Ioan a fost scris de un gnostic,  iar evanghelia era popular\xc4\x83 printre gnostici cel pu\xc8\x9bin la fel de devreme ca \xc8\x99i printre \xe2\x80\x9eortodoc\xc8\x99i\xe2\x80\x9d. _NEWLINE_Diverse obiec\xc8\x9bii au fost ridicate la adresa scrierii acestor scrieri de c\xc4\x83tre Ioan. Prima dintre ele, Evanghelia dup\xc4\x83 Ioan este o relatare foarte intelectualizat\xc4\x83 a vie\xc8\x9bii lui Isus, autorul fiind familiarizat cu tradi\xc8\x9biile rabinice de interpretare biblic\xc4\x83. Evangheliile sinoptice cad de acord c\xc4\x83 Ioan era un pescar. Apostolilor 4:13 se refer\xc4\x83 la Ioan ca fiind \xe2\x80\x9elipsit de \xc3\xaenv\xc4\x83\xc8\x9b\xc4\x83tur\xc4\x83\xe2\x80\x9d sau \xe2\x80\x9eanalfabet\xe2\x80\x9d._NEWLINE_Au fost de asemenea ridicate obiec\xc8\x9bii din cauz\xc4\x83 c\xc4\x83 \xe2\x80\x9ediscipolul cel iubit de Isus\xe2\x80\x9d nu este men\xc8\x9bionat \xc3\xaenainte de Cina cea de tain\xc4\x83._NEWLINE_Acest titlu (\xe2\x80\x9ediscipolul cel iubit\xe2\x80\x9d) este straniu pentru Beasley-Murray din cauz\xc4\x83 c\xc4\x83 \xe2\x80\x9edac\xc4\x83 discipolul cel iubit ar fi unul din cei doisprezece, el ar fi fost suficient de cunoscut \xc3\xaen afara cercului de biserici ioanine pentru ca autorul s\xc4\x83-l numeasc\xc4\x83\xe2\x80\x9d._NEWLINE_Raymond E. Brown, printre al\xc8\x9bii, sus\xc8\x9bine c\xc4\x83 evanghelia a fost scris\xc4\x83 de c\xc4\x83tre o comunitate de autori mai degrab\xc4\x83 dec\xc3\xa2t de un singur autor care s\xc4\x83-i dea forma final\xc4\x83. \xc3\x8en particular, cap.\xc2\xa021 este foarte diferit din punct de vedere stilistic fa\xc8\x9b\xc4\x83 de restul evangheliei, fiind astfel considerat o ad\xc4\x83ugire ulterioar\xc4\x83 (cunoscut\xc4\x83 sub numele de apendice). Printre cercet\xc4\x83torii cre\xc8\x99tini acest punct de vedere a evoluat c\xc4\x83tre teza c\xc4\x83 au existat stadii multiple de redactare, fiind implica\xc8\x9bi at\xc3\xa2t discipolii c\xc3\xa2t \xc8\x99i apostolul;  R.E. Brown (1970) distinge patru stadii de dezvoltare: tradi\xc8\x9biile legate direct de apostol, editare par\xc8\x9bial\xc4\x83 de c\xc4\x83tre discipolii s\xc4\x83i, sintez\xc4\x83 de c\xc4\x83tre apostol \xc8\x99i ad\xc4\x83ugiri ulterioare de c\xc4\x83tre un redactor final. Pare clar cel pu\xc8\x9bin c\xc4\x83 \xc3\xaen cap. 21 altcineva vorbe\xc8\x99te la persoana a treia plural (\xe2\x80\x9enoi\xe2\x80\x9d), fiind \xc3\xaen mod evident vocea comunit\xc4\x83\xc8\x9bii care crede drept adev\xc4\x83rat\xc4\x83 m\xc4\x83rturia acestei alte persoane numit\xc4\x83 \xe2\x80\x9ediscipolul cel iubit\xe2\x80\x9d._NEWLINE_Data scrierii evangheliei a fost estimat\xc4\x83 la circa 90-100. Apostolul Ioan, dac\xc4\x83 el a fost autorul principal, ar fi avut o v\xc3\xa2rst\xc4\x83 extrem de ridicat\xc4\x83 pentru o vreme \xc3\xaen care speran\xc8\x9ba de via\xc8\x9b\xc4\x83 era mult mai redus\xc4\x83. De de alt\xc4\x83 parte, dac\xc4\x83 apostolul ar fi ajuns \xc3\xaentr-adev\xc4\x83r la aceast\xc4\x83 v\xc3\xa2rst\xc4\x83, asta ar explica tradi\xc8\x9bia relatat\xc4\x83 \xc3\xaen Ioan 21, \xc8\x99i anume c\xc4\x83 mul\xc8\x9bi credeau c\xc4\x83 Isus a zis c\xc4\x83 apostolul nu va muri (ceea ce a dus la legenda prezbiterului Ioan). O dat\xc4\x83 mai t\xc3\xa2rzie dec\xc3\xa2t \xc3\xaenceputul secolului al II-lea este exclus\xc4\x83 deoarece P52, cel mai timpuriu manuscris care dovede\xc8\x99te existen\xc8\x9ba evangheliei, dateaz\xc4\x83 de la mijlocul secolului al II-lea. Chiar \xc3\xaen biserica timpurie existau dubii asupra autenticit\xc4\x83\xc8\x9bii, at\xc3\xa2t Marcion (fondatorul ereziei marcioniste) c\xc3\xa2t \xc8\x99i Celsus (un critic p\xc4\x83g\xc3\xa2n al cre\xc8\x99tinismului) au criticat-o aspru drept falsificare evident\xc4\x83. Dezbaterea s-a concentrat nu numai \xc3\xaen jurul diferen\xc8\x9belor fa\xc8\x9b\xc4\x83 de alte evanghelii, ci de asemenea \xc3\xaen jurul \xc3\xaenv\xc4\x83\xc8\x9b\xc4\x83turii ei despre Paraclet, care era important \xc3\xaen mi\xc8\x99carea \xe2\x80\x9ecarismatic\xc4\x83\xe2\x80\x9d timpurie cunoscut\xc4\x83 drept montanism._NEWLINE_\xe2\x80\x9eDe\xc8\x99i tradi\xc8\x9biile antice \xc3\xaei atribuie Apostolului Ioan cea de-a patra evanghelie, Apocalipsa \xc8\x99i cele trei Epistole ale lui Ioan, cercet\xc4\x83torii moderni cred c\xc4\x83 el nu a scris niciunul din aceste texte.\xe2\x80\x9d_NEWLINE_\xe2\x80\x94Stephen L. Harris, Understanding the Bible'